Bertel Haarder (V), 2020-10-07:
Norden blev ikke nævnt i statsministerens åbningstale, og det gjorde EU heller ikke.
Jeg mener, der er brug for Norden som aldrig før; vi kan gå foran med grønne løsninger.
Og jeg mener også, at vi bør overveje, om ikke der er brug for et nordisk element af lederskab.
Der opstod et tomrum skabt af Trump og brexit.
Hvor skal lederskabet komme fra?
Storbritannien er væk.
Ungarn og Polen er problembørn.
Der er flere uansvarlige regeringer i Sydeuropa.
Det tomrum bør efter min mening udfyldes af de nordiske lande i samarbejde med de baltiske lande, Beneluxlandene, Tyskland og Østrig.
Hver for sig er de nordiske lande måske små, men sammen er vi store med et samlet bnp på størrelse med Ruslands, med en samlet handelsflåde, som er den største i verden, og med stigende betydning i forhold til det arktiske område og Nordatlanten.
Der er brug for Norden, og vi har også brug for hinanden i Norden med udsigten til cyberangreb, pandemier og klimaforstærkede naturkatastrofer.
Det kalder alt sammen på en stærk fælles beredskabsstrategi, sådan som også de nordiske beredskabschefer har foreslået, jævnfør også Nordisk Råds egen strategi og Stoltenberg- og Bjarnasonrapporterne.
Så er der grundlaget for det hele, nemlig kultur- og sprogfællesskabet, som nu skal undgælde for, at store beløb overføres til klimaet og det grønne.
Jeg synes, det er vigtigt, at der fortsat gøres noget for, at børn og unge møder andre nordiske sprog og kulturer gennem besøg, undervisning og samarbejde mellem de nordiske medier.
Det bør vi drøfte på en konference under det danske formandskab i Nordisk Råd, ligesom vi bør få en civilsamfundskonference om foreningslivet, sådan som Mandag Morgen har foreslået.
Og så har vi brug for at fortsætte den turismestrategi, som blev lagt under det tidligere danske formandskab for Nordisk Råd.
Der er virkelig meget at gøre for regeringen, og jeg håber virkelig, at samarbejdsministeren kan påvirke sine kollegaer, så vi aldrig igen skal se grænselukninger, 6-dagesregler og urimelig beskatning af de lønmodtagere, der beordres til at arbejde hjemme.
Og det sidste siger jeg med særlig hilsen til skatteministeren, der i modsætning til socialministeren ikke har været hjælpsom med hensyn til at gøre det lettere for pendlere, f.eks. dem, der skal over Øresund hver dag.
Hvad er det, der plager pendlerne, og hvad er det, der kommer til at plage os alle sammen før eller siden?
Ja, det er f.eks., at man ikke kan betale med MobilePay på tværs af grænser i Norden.
Det går jo ikke, når mønter og sedler skal fases ud, og når man kan blive smittet bare ved at trykke på en knap, når man skal skrive en kode.
Der er stadig ikke mulighed for, at man i et andet nordisk land kan bruge sin recept, fordi personnummeret ikke er anerkendt.
Vi mangler fælles NemID.
Det er nu blevet et projekt for den danske kommissær, Margrethe Vestager, men det skal vi jo ikke gå og vente på i Norden, for vi har meget lettere ved at finde en fælles model, og hvis det lykkes, bliver det sandsynligvis den nordiske model.
Så der er al mulig grund til, at vi også i Danmark hanker op i os selv og bruger Norden.
Og jeg vil godt takke samarbejdsministeren for, at han har været beredvillig.
Han er kommet i delegationen, når vi har bedt ham om det.
Det var meget nyttigt, og det kunne måske danne skole, så vi kan have den slags møder også i fremtiden.